Henriette Kjær (KF), 2002-01-16:
Forslagsstillerne ønsker med dette forslag at pålægge regeringen at fremme lovforslag om yngre handicappedes ret til botilbud.
Ifølge forslagsstillerne skal lovforslaget indeholde et retskrav om, at yngre handicappede skal have ret til et botilbud blandt jævnaldrende.
Jeg vil gerne starte med at sige, at regeringen er helt enig med forslagsstillerne i, at handicappede er lige så forskellige som resten af befolkningen, og at hjælpen og tilbuddene skal tage udgangspunkt i den enkeltes behov.
Af regeringsgrundlaget om det fælles ansvar for de svageste i samfundet er handicappede også nævnt som en af de grupper, der skal indgå i planen om det fælles ansvar, hvortil der skal afsættes øgede ressourcer.
Generelt er handicappede heldigvis ikke som udgangspunkt svage, men det er vigtigt at huske, at der også inden for handicapgrupper er borgere, som er svært fysisk og psykisk handicappede, som har behov for omsorg og pleje døgnet rundt, og som altid vil være afhængige af andres hjælp og støtte.
Som det formentlig vil være forslagsstillerne bekendt, var der i aftalen om kommunernes økonomi for år 2001 enighed
Baggrunden for det var, at Formidlingscenter Øst for Socialministeriet havde lavet en undersøgelse, der konkluderede, at omkring 2.300 yngre handicappede boede på plejehjem eller i ældreboliger.
Som led i udmøntningen af aftalerne om finansloven for år 2001 og aftalen om udmøntningen af satsreguleringspuljen for år 2001 er der med lov nr. 1256 af 20. december 2000 om ændring af lov om almene boliger samt støttede private andelsboliger m.v. ikke blot skabt en særlig støtteordning med henblik på fremme af tilvejebringelse af boliger til yngre handicappede under 60 år, men tillige gennemført en forbedring af den eksisterende ordning vedrørende tilskud til servicearealer.
I år 2001 blev der afsat 15 mio. kr. til nybyggeri af almene boliger til yngre handicappede.
Ændringen administreres af Erhvervs- og Boligstyrelsen.
Herudover blev der til Socialministeriet i 2001 afsat 8 mio. kr. til modernisering af eksisterende boliger og udbygning af andre sociale tilbud for og med yngre handicappede.
Socialministeriets pulje blev brugt til at iværksætte 12 forskellige tilbud i eksisterende boliger, herunder bl.a. opkvalificering af plejepersonalet, så der ikke kun tænkes i omsorg og pleje, men også i mere pædagogisk aktiverende og individuelle løsninger for yngre fysisk handicappede, som i dag bor på plejehjem, som primært er beregnet for ældre mennesker.
Herudover arbejdes der på at gøre leve-, bo- og fritidstilbuddene mere målrettede med udgangspunkt i de enkelte unges behov og ønsker.
Der er reserveret midler i 2001 til seks botilbud, som også skal medvirke til at udvikle de unges aktivitetsmuligheder og forbedre og kvalitetsudvikle tilbuddene.
Det er imidlertid ikke nok, at de fysiske rammer er nye og gode.
Det er lige så vigtigt, at indholdet svarer til den enkeltes behov og ønsker.
Et moment i valget af bolig er spørgsmålet om at forblive geografisk i nærheden af sit netværk.
Mulighederne er så, at man i boligformen er særlig opmærksom på de yngre handicappede ved f.eks. at sørge for, at de bor sammen i en afdeling, således at der kan tages hensyn til de behov, som yngre mennesker har i forhold til aktiviteter i og uden for boligen, og at der også ansættes pædagogisk personale.
Der er, som det fremgår, således reserveret midler til at forbedre boligsituationen for yngre handicappede, og regeringen kan således ikke støtte forslaget.
Regeringen må dog konstatere, at interessen fra kommunernes side til at søge penge ikke har været stor nok, og vi vil derfor i de kommende økonomiforhandlinger tage skridt til at fastholde kommunerne på deres tidligere tilsagn.